ฤทธิ์ขึ้นดอกเบี้ยต้นทุนทะยาน5%
ธปท.ชี้ดอกเบี้ยขึ้นมาต่อเนื่อง 2% ส่งผลต่อต้นทุนการเงินของภาคธุรกิจเพิ่มเพียง 5%
5 ส.ค. 2554

ธปท.ชี้ดอกเบี้ยขึ้นมาต่อเนื่อง 2% ส่งผลต่อต้นทุนการเงินของภาคธุรกิจเพิ่มเพียง 5% 
อยู่ในระดับที่ผู้ประกอบการรับได้ แนะรัฐอย่าใช้จ่ายเพื่อกระตุ้นมาก
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การปรับขึ้นดอกเบี้ยในช่วงที่ผ่านมาทำให้ต้นทุนการเงินเฉลี่ยเพิ่มขึ้น 5% จากต้นทุนทั้งหมดของผู้ประกอบการ แต่ต้นทุนการเงินที่เพิ่มขึ้นมา ในระดับนี้ผู้ประกอบการในภาคธุรกิจของไทยยังสามารถรับได้ การปรับขึ้นอัตราดอกเบี้ยนโยบายจะช่วยป้องกันปัญหาเงินเฟ้อไม่ให้ลุกลามกว่าที่เป็นอยู่ จนทำให้ต้นทุนวัตถุดิบที่มีสัดส่วนสูงกว่าต้องเร่งขึ้นกว่านี้ ถ้าเงินเฟ้อขึ้นก็ต้องปรับอีก
ผู้ว่าการ ธปท. กล่าวด้วยว่า ถ้าพิจารณาต้นทุนจะพบว่าต้นทุนการเงินมีอัตราการเพิ่มน้อยกว่าต้นทุนอื่น ไม่ว่าจะเป็นต้นทุนวัตถุดิบ แรงงาน ฯลฯ ต้นทุนดอกเบี้ยยังต่ำเมื่อเทียบกับต้นทุนอื่น ยกเว้นในธุรกิจเช่าซื้อรถยนต์ หรือธุรกิจลีสซิง ซึ่งแปลกจากธุรกิจอื่น เพราะจะมีสัดส่วนต้นทุนการเงินอาจจะสูงกว่าธุรกิจทั่วไป 
“เท่าที่ผ่านมาดอกเบี้ยที่เพิ่มขึ้น ทำให้ต้นทุนการเงินเพิ่ม 5% นั้น ภาคธุรกิจยังรับได้ เพราะยังสามารถส่งผ่านต้นทุนไปที่ราคาสินค้าได้ ความต้องการบริโภคยังมีตามการขยายตัวในระดับที่ดีของเศรษฐกิจ แต่เราก็คาดการณ์ไม่ได้ว่า ต้นทุนการเงินต้องมีสัดส่วนสูงสุดได้เท่าไร ผู้ประกอบการถึงจะยังรับได้ เพราะต้นทุนเหมาะสมให้ธุรกิจเติบโตได้ดีนั้น ไม่ได้อยู่ที่ต้นทุนการเงินอย่างเดียว” นายประสาร กล่าว
นอกจากนี้ จากการสำรวจความเห็นผู้ประกอบการก่อสร้างของ ธปท. ยังพบว่าอุตสาหกรรมนี้มีสัดส่วนต้นทุนวัตถุดิบเฉลี่ยอยู่ที่ 40% ของต้นทุนรวมทั้งหมด เห็นได้จากดัชนีราคาวัสดุก่อสร้างเฉลี่ยตั้งแต่เดือน ม.ค.มิ.ย. 2554 เทียบกับช่วงเดียวกันของปี 2553 พบว่าปรับตัวสูงขึ้นมาแล้ว 5.8% อย่างไรก็ตามการผลิตของธุรกิจส่วนใหญ่ในอุตสาหกรรมนี้ยังขยายตัวได้ โดยผู้ประกอบการส่วนใหญ่ทำสัญญาซื้อวัตถุดิบล่วงหน้าไว้แล้ว เพื่อป้องกันความเสี่ยงจากการเปลี่ยนแปลงราคาวัตถุดิบ และมีการปรับตัวโดยหันมาใช้วัสดุก่อสร้างสำเร็จรูปมากขึ้น 
ทั้งนี้ ธปท.ปรับขึ้นดอกเบี้ยนโยบายมาแล้ว 2% จาก 1.25% เพิ่มเป็น 3.25% ในปัจจุบัน 
นายประสาร กล่าวว่า ในภาวะเศรษฐกิจขณะนี้ไม่ต้องการให้รัฐบาลใช้จ่ายเพื่อการกระตุ้นเศรษฐกิจมากนัก เนื่องจากเศรษฐกิจยังมีแรงขับเคลื่อนที่ดีในการขยายตัว หากไปกระตุ้นมากก็จะเป็นความเสี่ยงด้านเงินเฟ้อ และหากใช้เงินกระตุ้นจำนวนมากไปก่อนในภาวะที่จำเป็นต้องใช้ อาจจะไม่มีกระสุนใช้เหมือนสหรัฐ